**TU TOT NU M-AI IUBI...**

*Andreionthepoetry*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mi-aş pune un căluş la gură,

Să nu mai strig că te iubesc

Neîncetat şi nebunesc

Şi fără de măsură.

Dar şi căluşul te-ar iubi

Când zbuciumul mi l-ar vedea

Şi strigătul mi-ar evada -

Tu nu m-ai auzi...

M-aş duce-n vaste depărtări,

Să pot să plâng cât vreau de mult

Şi plânsul meu să nu-l ascult

Când se revarsă-n mări.

Dar şi distanţa s-ar topi

Şi m-ar aduce înapoi

Ca să tânjesc iar după noi -

Nici asta tu n-ai şti...

Şi m-aş întoarce chiar şi-n timp,

Până în basmele cu zmei

Sau în legendele cu zei,

Pitindu-mă-n Olimp...

Dar zei şi zmei m-ar îmboldi

Să mă întorc în vremea mea,

Văzând iubirea ce ţi-aş da -

Tu tot nu m-ai iubi...

Iubindu-te-aş muri!